钦定古今图书集成/明伦汇编/氏族典/第344卷 > 《廖用贤尚友录》 > 周义山
## 钦定古今图书集成/明伦汇编/氏族典/第344卷 > 《廖用贤尚友录》 > 周义山

按《尚友录》，义山字季道，汝阴人，丞相勃之后。父秘为
陈留刺史。义山年十六，读书外，常以平旦日出时东
向嗽咽，服气百数。经年，父问之，对曰：“义山中心好此
日光长景之晖，是以服之。”是岁陈留荒，多饥民，义山
倾家财以济之。有黄泰者，元凤中寓陈留，著败衣，卖
芒履。义山见之曰：“‘闻《仙经》云，仙人目方面光’。密奇之”，
使人买芒履，常以金帛著物中，阴以与之。泰后诣义
山，延之静室。泰曰：“闻君好道，阴德流行，感于我，是以
相诣，我中岳仙人苏子元也。”义山再拜，膝行而进，自
陈少好长生，今灵启降神，得接圣颜。乃请出奇要，仙
人遂授以长生之道。义山入蒙山，遇羡门子，再拜乞
长生之诀。羡门子曰：“子名在丹台玉室，何忧不仙。”后义山为紫阳真人，白日升天。